作者：姚勉
词牌/韵律：贺新郎

paragraphs: 月转宫墙曲。
六更残、钥鱼声亮，纷纷袍鹄。
黼坐临轩清跸奏，天仗缀行森肃。
望五色、云浮黄屋。
三策忠嘉亲赐擢，动龙颜、人立班头玉，胪首唱，众心服。
殿头赐宴宫花簇。
写新诗、金笺竞进，绣床争蹙。
御渥新沾催进谢，一点恩袍先绿。
归袖惹、天香芬馥。
玉勒金鞯迎夹路，九街人、尽道苍生福。
争拥入，状元局。